Як мінімум тры чвэрці ўдзельнікаў выходзяць на сцэну, каб праспяваць. Пад фанаграму і а капэла, пад баян і мандаліну, песні ўласнага сачынення, оперныя арыі і сусветна вядомыя хіты - на што толькі не замахваліся прэтэндэнты! Камусьці журы шчыра апладзіравала, некаторым мякка намякалі, што адной веры ў сябе недастаткова, і, магчыма, іх таленты ляжаць у зусім іншай сферы, а сустракаліся і тыя, каго немагчыма было слухаць без слёз і смеху адначасова, бо ўсе словы былі тут залішнімі. Напрыклад, слесар з Жодзіна Дзяніс не мог пахваліцца наяўнасцю слыху і голасу, затое харызмы ў яго хапіла б на траіх. "Вы смелы чалавек, - заўважыў адзін з удзельнікаў адборачнай камісіі Юрый Брэус, - і ў чымсьці я вам нават зайздрошчу".